จ.กำแพงเพชร ประชุมคณะกรรมการศูนย์ปฏิบัติการป้องกันและลดอุบัติเหตุทางถนนช่วงเทศกาลสงกรานต์ 2561
จังหวัดกำแพงเพชร ประชุมคณะกรรมการศูนย์ปฏิบัติการป้องกันและลดอุบัติเหตุทางถนนช่วงเทศกาลสงกรานต์ 2561

วันนี้ (18 เม.ย 61) ที่ห้องประชุมสำนักงานป้องกันและบรรเทาสาธารณภัยจังหวัดกำแพงเพชร ชั้น 3 ศาลากลางจังหวัดกำแพงเพชร นายพิจิตร วัฒนศักดิ์ รองผู้ว่าราชการจังหวัดกำแพงเพชร เป็นประธานการประชุมคณะกรรมการศูนย์ปฏิบัติการร่วมป้องกันและลดอุบัติเหตุทางถนนช่วงเทศกาลสงกรานต์ 2561 ของจังหวัดกำแพงเพชร 
โดยสำนักงาน ปภ.ร่วมกับส่วนราชการที่เกี่ยวข้อง เพื่อสรุปผลการดำเนินงานป้องกันและลดอุบัติเหตุทางถนนช่วงเทศกาลสงกรานต์ ปี 2561 ตั้งแต่เริ่มเปิดศูนย์ปฏิบัติการร่วมป้องกันและลดอุบัติเหตุทางถนนช่วงเทศกาลสงกรานต์ 2561 ในวันที่ 10 เมษายน - 17 เมษายน 2561  ทั้งนี้ ศูนย์อำนวยการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2561 โดยสำนักงานป้องกันและบรรเทาสาธารณภัย จังหวัดกำแพงเพชร ได้รับความร่วมมือจากหน่วยงานภาคีเครือข่าย ร่วมกันรณรงค์ ภายใต้โครงการ"ขับรถมีน้ำใจ รักษาวินัยจราจร" สำหรับจังหวัดกำแพงเพชรนั้น สาเหตุที่ทำให้เกิดอุบัติเหตุสูงสุด ได้แก่  ดื่มแล้วขับ ขับรถเร็ว ยานพาหนะที่เกิดอุบัติเหตุสูงสุด ได้แก่ รถจักรยานยนต์ ส่วนใหญ่เกิดอุบัติเหตุในเขตอำเภอเมืองกำแพงเพชร พร้อมกันนี้ ได้สรุปอุบัติเหตุทางถนนสะสม ซึ่งบางอำเภอมีสถิติการเกิดอุบัติเหตุที่เพิ่มขึ้นเล็กน้อย และในบางอำเภอก็ไม่เกิดอุบัติเหตุขึ้นเลย จึงส่งผลให้ในปีนี้จังหวัดกำแพงเพชรมีสถิติการเกิดอุบัติเหตุลดลงอย่างเห็นได้ชัด